Minamata (elokuva)

Minamata on vuonna 2020 ensi-iltansa saanut Andrew Levitasin ohjaama draamaelokuva, jonka pääosissa ovat Johnny Depp, Hiroyuki Sanada, Minami, Jun Kunimura, Ryō Kase, Tadanobu Asano, Akiko Iwase ja Bill Nighy. Elokuva sijoittuu 1970-luvun alkuun ja kertoo yhdysvaltalaisesta kuvajournalistista W. Eugene Smithistä (1918–1978), joka matkustaa japanilaiseen Minamatan kalastajakaupunkiin kuvaamaan kemiallisen tehtaan ympäristötuhoja.
"Minamata" perustuu tositapahtumiin ja W. Eugene Smithin ja Aileen Mioko Smithin samannimiseen teokseen "Minamata" (1975), jonka pohjalta Andrew Levitas, David Kessler, Stephen Deuters ja Jason Forman laativat elokuvan käsikirjoituksen. Elokuva sai maailmanensi-iltansa Saksassa vuoden 2020 Berliinin elokuvajuhlilla.
Juoni.
Yhdysvaltalainen kuvajournalisti W. Eugene Smith matkustaa japanilaiseen Minamatan kalastajakaupunkiin, jossa hän alkaa dokumentoida kemiallisen tehtaan Chisso Corporationin teollisten jätevesipäästöjen aiheuttamaa ympäristökatastrofia ja metyylielohopeamyrkytyksen saaneiden Minamatan kaupungin asukkaiden kohtaloita.
Tuotanto.
Kehitys.
Lokakuussa 2018 kerrottiin Johnny Deppin kiinnityksestä kuuluisan kuvajournalistin William Eugene Smithin rooliin elokuvassa "Minamata", jonka ohjaajana on Andrew Levitas. Elokuvan kerrottiin perustuvan Smithin ja Aileen Mioko Smithin samannimiseen kirjaan, jonka sovituksesta vastaa David K. Kessler. Elokuvan kuvauksien alettua tammikuussa 2019 kerrottiin Bill Nighyn, Minamin, Hiroyuki Sanadan, Tadanobu Asanon, Ryō Kasen ja Jun Kunimuran kiinnityksistä elokuvan näyttelijäkokoonpanoon.
Tuotannon mukaan elokuvantekijät viettivät aikaa Minamatassa tapaamassa ympäristökatastrofin aiheuttamien elohopeamyrkytyksien uhreja ja heidän perheitään, joiden tuella elokuva tehtiin.
Kuvaukset.
"Minamatan" kuvaukset alkoivat Japanissa tammikuussa 2019. Elokuvalla oli tiukka 36 päivän kuvausaikataulu. Elokuvaa kuvattiin Japanin lisäksi myös Serbiassa ja Montenegrossa. Japanissa sen kuvauspaikkana oli Minamata, Serbiassa Belgrad ja Montenegrossa Tivat.
Musiikki.
Japanilaissäveltäjä Ryūichi Sakamoto sävelsi elokuvan musiikin. Ohjaaja Andrew Levitas sanoi Sakamoton olleen hänen unelmakollegansa. Hän kertoi, että musiikin piti kirjaimellisesti kuvata ihmiskunnan sekä ehdotonta parasta että pahinta puolta. Hänen mielestään Sakamoto pystyi elegantisti tasapainottelemaan tällä veitsenterällä ja toteuttamaan kokonaan tämän konseptin.
Milan Records julkaisi elokuvan soundtrack-albumin 30. heinäkuuta 2021.
Ensi-ilta.
"Minamata" sai maailmanensi-iltansa Berliinin elokuvajuhlilla Saksassa 21. helmikuuta 2020. Teatteriensi-iltansa elokuva sai Arabiemiirikunnissa 8. huhtikuuta 2021, Isossa-Britanniassa 13. elokuuta 2021, Japanissa 23. syyskuuta 2021 ja Yhdysvalloissa 11. helmikuuta 2022.
Elokuvalla oli aluksi vaikeuksia saada ensi-iltaa ja teatterilevitystä Yhdysvalloissa, sillä lokakuussa 2020 elokuvan Yhdysvaltain teatterilevitysoikeudet ostanut Metro-Goldwyn-Mayer lykkäsi sen teatteriensi-illan ajankohtaa useamman kerran vuoden 2021 aikana. Heinäkuussa 2021 elokuvan ohjaaja Andrew Levitas väitti MGM:n haudanneen elokuvan Johnny Deppin heikentyneen julkisuuskuvan vuoksi ja vaati studiota antamaan elokuvalle niin laajan teatterilevityksen kuin markkinoinninkin. Elokuussa 2021 myös Depp tuomitsi elokuvan julkaisematta jättämisen kertoen, että se ansaitsee tulla nähdyksi, mutta se hyllytettiin, koska Hollywood boikotoi häntä. Hänen mielestään tarinan kertominen kunnioittavalla tavalla on hänen yksityiselämänsä käänteitä tärkeämpi. Haastattelussa hän ilmaisikin: ”"Minamata" koskettaa kaupungin asukkaita ja vastaaviin tilanteisiin joutuneita ihmisiä. Mutta nyt tarinan tiellä on yhden miehen sotkuinen elämäntilanne ja Hollywoodin boikotti.” Joulukuussa 2021 elokuvayhtiöiden Iervolino &amp; Lady Bacardi Entertainmentin ja Samuel Goldwyn Filmsin ilmoitettiin ostaneen elokuvan Yhdysvaltain levitysoikeudet MGM:ltä ja julkaisivat sen helmikuussa 2022.
Vastaanotto.
"Minamata" tuotti maailmanlaajuisesti lähes 1,7 miljoonan dollarin lipputulot.
Elokuva on saanut elokuvakriitikoilta lähinnä myönteisiä arvioita. Rotten Tomatoes -sivuston mukaan 78 prosenttia kriitikoista on antanut elokuvalle positiivisen arvosanan 6,3/10 keskiarvolla. Keräys perustuu 78 arviointiin. Yli 250 käyttäjästä 90 prosenttia on antanut elokuvalle myönteisen arvosanan 4,5/5 keskiarvolla. Metacritic-sivuston mukaan 16 arvostelun perusteella elokuva on saanut 55 pistettä sadasta mahdollisesta. Metacriticin 47 käyttäjää on antanut elokuvalle keskiarvon 7,7/10.